1 JOHANNES 5:1-6 – Bybelskool
Written by Chris van Wyk on May 5, 2021 . Posted in Leesrooster-2021.
Onthou dat hierdie perikoop eintlik deel is van hoofstuk 4:7-21 wat ons vroeër behandel het onder die tema: "'n Lewe in die liefde van God."
1 Elkeen wat glo dat Jesus die Christus is, is uit God gebore, en elkeen wat die Vader liefhet, het ook almal lief wat uit Hom gebore is. 2 Hieraan weet ons dat ons die kinders van God liefhet: wanneer ons God liefhet, en sy gebooie nakom. 3 Want dit is die liefde vir God, dat ons sy gebooie onderhou, en sy opdragte is nie 'n swaar las nie; 4 want elkeen wat uit God gebore is, oorwin die wêreld; en dít is die oorwinning wat die wêreld oorwin – ons geloof. (2020-vertaling).
Dit is eintlik só logies wat Johannes se aanpak in hierdie laaste hoofstuk van sy "preek" is. Hy het tot dusver uitvoerig uitgebrei oor God se liefde en die wyse waarop dit gestalte kry in ons liefde vir mekaar binne die geloofsgemeenskap. In 'n laaste nadenke daaroor bind hy die liefde vir God en mekaar aan ons geloof in Jesus Christus.
Ons is uit God gebore – vers 1-6
Ons behandel die laaste twee perspektiewe in 'n volgende bydrae. Dit is:
Die Heilige Gees getuig in ons lewe oor die betekenis van Jesus Christus se bediening en kruisdood vir ons – vers 7-12.
Ons sekerheid oor God gee ons groot vrymoedigheid voor Hom – vers 13-21.
Ek onthou hoe ek as student deur iemand gekonfronteer is of ek wedergebore is of nie. My antwoord dat ek in Jesus glo en my lewe aan Hom gegee het, was nie regtig aanvaarbaar vir die persoon nie. Vers 1 van hoofstuk 5 wys egter uit hoe geloof in Jesus wys dat 'n mens uit God gebore is. Jy kan nie glo in Jesus as jy nie wedergebore is nie. Dit bring groot rustigheid in my hart oor my verhouding met God.